Unirea Slobozia se pregătește pentru primul sezon din istorie în prima ligă de fotbal a României. Ialomițenii au nevoie de ajustări la nivelul lotului pentru a putea face față ritmului alert din SuperLiga. FANATIK a aflat că echipa lui Adrian Mihalcea a ofertat un fotbalist crescut la Academia „Gheorghe Hagi”.
Unirea Slobozia continuă să mute pentru sezonul următor. După ce au definitivat prelungirea contractului antrenorului Adrian Mihalcea, ialomițenii au început să facă primele mișcări în materie de fotbaliști.
Din informațiile FANATIK, Unirea Slobozia i-a făcut o ofertă lui Gică Hagi pentru tânărul David Maftei. Fundașul dreapta în vârstă de 19 ani a fost împrumutat în sezonul precedent în Liga 2, la CSA Steaua.
Împrumutul în Ghencea a ajuns la final odată cu sfârșitul sezonului. Totuși, David Maftei ar urma să nu se întoarcă sub comanda lui Gică Hagi la Farul. Tot la nivelul SuperLigii, internaționalul român de tineret ar urma să îmbrace tricoul celor de la Unirea Slobozia. Din informațiile FANATIK, sunt șanse mari ca transferul să se materializeze.
În vârstă de 19 ani, David Maftei s-a format la academia lui Gică Hagi de la Constanța. Tânărul fundaș dreapta a făcut pasul la echipa mare a Farului în vara anului 2022. La scurt timp, David Maftei a fost împrumutat de Gică Hagi la Unirea Dej.
După un sezon petrecut în Liga 2, David Maftei a revenit la Farul în iulie 2023. Nu pentru mult timp pentru că internaționalul român de tineret a fost cedat tot în Liga 2, la CSA Steaua, sub formă de împrumut.
În sezonul 2023/2024, David Maftei a adunat 28 de meciuri, reușind să marcheze 4 goluri și să ofere 5 pase decisive. În tricoul Unirii Slobozia, fundașul dreapta ar urma să bifeze primele apariții la nivelul primei ligi.
Autoritățile locale au început o serie de modernizări la „Stadionul 1 Mai” din Slobozia, unde echipa lui Adrian Mihalcea și-a disputat meciurile de pe teren propriu. Astfel, ialomițenii sunt nevoiți să caute o altă „casă”, cel puțin în startul sezonului viitor.
Adrian Mihalcea a declarat în exclusivitate pentru FANATIK că Unirea Slobozia ar urma să joace pe „Arcul de Triumf” sau la Clinceni primele meciuri de pe teren propriu în SuperLiga. ”La început vom juca pe Arcul de Triumf sau la Clinceni. Din septembrie, octombrie la noi! Vom schimba gazonul”, a declarat Adi Mihalcea, pentru FANATIK.